Izvor: N1

Treća po redu protestna šetnja, pod sloganom "Jedan od pet miliona", održana je u subotu uveče u Beogradu. Protest je počeo na platou ispred Filozofskog fakulteta u Beogradu, a učesnici su potom krenuli u šetnju centralnim beogradskim ulicama. Organizatori ocenjuju da je na skupu okupljeno oko 40.000 ljudi.

Građani su nosili pištaljke i transparente sa natpisima "Počelo je", "1 od 5 miliona", "Dok svi nisu slobodni, niko nije". Neki od njih su nosili žute prsluke na kojima piše "1 od 5 miliona", kao i bedževe sa takvim natpisom i "Stop krvavim košuljama".

Kada je početak kolone bio kod Doma omladine Beograda, demonstranti na kraju kolone napuštali su plato ispred Filozofskog fakulteta. Kako su javili reporteri s lica mesta, kolona je bila gušća nego u prethodva dva protesta i primetno sporije se kreće.

Organizatori su sa razglasa rekli da je prema njihovim informacijama na protestu okupljeno između 35.000 i 40.000 građana, i pozvali su građane na naredno okupljanje sledeće subote, 29. decembra.

Saobraćaj u centru grada je bio zaustavljen.

Izvor: N1

Okupljeni su nosili i zastave u duginim bojama i transparente na kojima piše "Transfobija je nasilje" i "Homofobija je nasilje".

Pre polaska u šetnju okupljenima se obratio novinar Milan Jovanović iz Grocke kome je, prema njegovim rečima, zbog pisanja o korupciji na lokalu, zapaljena kuća.

"Nama je nikada gore i mi o tome ćutimo i šapućemo. Ljudi ćute iz straha jer je reč danas opasna. Zbog nje može da se izgubi glava kao što sam je ja umalo izgubio", kazao je Jovanović.

On je rekao da je razmišljao da odbije učešće na protestu jer ne pripada nijednoj stranci, ali da je odlučio da dodje na protest jer je običan gradjanin i, kako je rekao, "vidi šta sve ne valja".

Jovanović je kritikovao vlast zbog sve većeg broja mladih koji odlaze iz zemlje i što njihova mesta zauzimaju ljudi sa sumnjivim diplomama i partijskom knjižicom.

"Srbija se u decembru probudila iz zimskog sna. Rešila je da ne ćuti, da urliče od očaja i jada i tako pokaže da ima nade", rekao je novinar portala Žig.

Karikaturista Dušan Petričić kazao je da je odlučio da dodje na protest u ime roditelja koji su ga učili da razlikuje časno od nečasnog, ali i u ime svih svojih učitelja, profesora, dece i unuka.

On je naveo da borba protiv aktuelne vlasti nije političko, već civilizacijsko pitanje.

"Krvave metalne šipke i košulje nisu najveći zločin. Ubili su nam obrazovanje, pravosudje, zdravstvo, kulturu i umetnost. Uništiti prošlost, sadašnjost i budućnost jednog naroda najveći je zločin i za to će morati da odgovaraju", naveo je Petričić.

Prema njegovim rečima, sve javne ličnosti koje se nalaze na čelu kulturnih ustanova treba da bude sramota što nisu došli na protest i što su odlučili da igraju ulogu jeftinih i neadekvatnih ukrasa vlasti.

"Odlaskom (predsednika Srbije) Aleksandra Vučića borba za demokratriju nije završena. To je tek preduslov", rekao je Petričić.

Izvor: N1

Glumac Branislav Trifunović je kazao da će se protestna šetnja nastaviti od platoa ispred Filozfskog fakulteta do zgrade RTS-a kako bi "samo prebrojali i čuli".

Pre polaska kolone odata je pošta minutom ćutajnja poginulima u sudaru putničkog autobusa i voza koji se u petak ujutru dogodio kod Niša.

Sa razglasa su emitovani delovi informativnog programa RTS i izjava predsednika Srbije Aleksandra Vučića, koje su demonstranti ispratili burnim negodovanjem.

Emitovane su i pesme Đorđa Balaševića, Goblina, Rundeka.

Za razliku od prethodnog protesta, kada su se opozicioni političari nalazili na čelu kolone, oni danas nisu bili u prvom redu, već su kolonu predvodili obični građani.

U koloni tokom protestne šetnje bili su lideri Saveza za Srbiju Vuk Jeremić, Nebojša Zelenović i Janko Veselinović, predsednik Socijaldemokratske stranke i bivši predsednik Srbije Boris Tadić, aktivista Inicijative Ne davimo Beograd Radomir Lazović.

Predstavljajući se kao organizatori protesta - Jelena Anasonović i glumac Branislav Trifunović, ranije su dali rok RTS-u da do početka tog skupa u Dnevniku 2 odvoji pet minuta za gostovanje predstavnika tog protesta, kao i da objavi zahteve demonstranata i istinite podatke o broju okupljenih gradjana.

"Da se u svakoj informativnoj emisiji omogući opoziciji da iznese svoje stavove i da se na taj način omogući sagledavanje i druge političke opcije. Podsećamo - to je zakonska obaveza Javnog servisa", naveli su u saopštenju poslatom sa adrese "Stop krvavim košuljama".

Organizatori protesta zatražili su od vlasti da otkrije nalogodavce ubistva lidera Gradjanske incijative "Srbija, demokratije, pravda" Olivera Ivanovića, nalogodavce napada na lidera Levice Srbije Borka Stefanovića, kao i da objavi ko je pokušao da ubije novinara Milana Jovanovića.

Prethodne dve subote bez incidenata održane su protestne šetnje "Stop krvavim košuljama", kao odgovor na napad na lidera Levice Srbije Borka Stefanovića u Kruševcu, a parola "Jedan od pet miliona" usledila je nakon što je, komentarišući prvu protestnu šetnju, predsednik Srbije Aleksandar Vučić rekao da neće ispuniti nijedan zahtev opozicije koliko god ih izadje na ulice da protestuje, makar se skupilo i pet miliona ljudi i koliko god dugo ti protesti trajali.